3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์

บริษัทฯ เป็นผู้ผลิตและจำหน่ายแผ่นฟิล์ม BOPP แผ่นฟิล์ม PET และแผ่นฟิล์ม Metallized
ซึ่งเป็นแผ่นฟิล์มที่ใช้กันแพร่หลายในอุตสาหกรรมบรรจุภัณฑ์ อุตสาหกรรมผลิตเทปกาว
อุตสาหกรรมผลิตเทปคาสเซท ฯลฯ แผ่นฟิล์มทั้งสามประเภทนี้สามารถใช้ร่วมกันหรือทดแทนกันได้
ขึ้นอยู่กับคุณสมบัติของผลิตภัณฑ์และการเลือกใช้ของลูกค้า

  คุณลักษณะของแผ่นฟิล์ม BOPP

  แผ่นฟิล์ม BOPP ผลิตจากเม็ดพลาสติก Polypropylene มีคุณลักษณะที่สำคัญ คือ

1)  ใช้ในงานพิมพ์ซอง เพื่อใช้บรรจุสินค้าอุปโภคและบริโภค
    ทำให้เกิดสีสันและทำให้สินค้าที่บรรจุอยู่ภายในมีคุณค่ามากขึ้น
    ช่วยในการถนอมผลิตภัณฑ์ที่บรรจุอยู่ให้มีอายุยาวขึ้น

2)  ใช้ผลิตเป็นเทปกาว

3)  ใช้เคลือบกระดาษ หรือ ลายไม้

4)  ทำเป็นซองบรรจุของใช้ เช่น เสื้อผ้า ถุงเท้า ช่อดอกไม้ ฯลฯ

5)  ทำเป็นกระดาษห่อของขวัญ

  คุณลักษณะของแผ่นฟิล์ม PET

  แผ่นฟิล์ม PET ผลิตจากเม็ดพลาสติก Polyester มีคุณลักษณะที่สำคัญ คือ

1)  นำไปใช้พิมพ์ซองบรรจุภัณฑ์ หรือ เคลือบกับแผ่นฟิล์ม BOPP
    เพื่อช่วยในการถนอมและรักษากลิ่นของอาหาร
    และรักษาความกรอบของขนมขบเคี้ยวได้ดีกว่าแผ่นฟิล์ม BOPP

2)  เป็นแผ่นฟิล์มที่ทนความร้อนได้สูง สามารถใช้กับตู้อบอาหารไมโครเวฟได้

3)  ใช้ผลิตเป็นเทปกาว

4)  ใช้เป็นฉนวนป้องกันความร้อนในอุตสาหกรรมสายไฟฟ้าและหม้อบรรจุไฟฟ้า (Battery)
    ตัวเก็บประจุ (Capacitor)

  คุณลักษณะของแผ่นฟิล์ม Metallized

แผ่นฟิล์ม Metallized ผลิตจากแผ่นฟิล์ม BOPP หรือแผ่นฟิล์ม PET โดยผ่านกรรมวิธีฉาบด้วยโลหะ
แผ่นฟิล์ม Metallized นี้ถือเป็น Specialty Film โดยมีราคาจำหน่ายสูงกว่าแผ่นฟิล์มธรรมดา
ซึ่งสามารถเพิ่มรายได้ให้กับบริษัทฯ อีกทางหนึ่ง มีคุณลักษณะที่สำคัญ คือ

1)  ทำให้ซองบรรจุภัณฑ์ มีสีสันที่แวววาว (Sparkling)

2)  สามารถป้องกันการไหลซึมของอากาศและป้องกันความชื้นได้ดีกว่าแผ่นฟิล์ม BOPP และแผ่นฟิล์ม
    PET ทำให้ยืดอายุของอาหารที่บรรจุได้นานมากขึ้น

ผลิตภัณฑ์ของบริษัทฯได้รับการส่งเสริมการลงทุนจากคณะกรรมการส่งเสริมการลงทุน ในเขต
3ซึ่งสามารถดูรายละเอียดได้จากข้อ 16 ของหมายเหตุประกอบงบการเงิน

3.2 การตลาดและภาวะการแข่งขัน

3.2.1 นโยบายและลักษณะการตลาด

-   กลยุทธ์การแข่งขัน บริษัทฯมีกลยุทธ์การแข่งขันดังนี้

-   ผลิตสินค้าที่มีคุณภาพได้มาตรฐาน ให้เป็นที่พึงพอใจของลูกค้า
    เพื่อไม่ให้สินค้าของบริษัทฯเป็นอุปสรรคในขั้นตอนการแปรรูปในอุตสาหกรรมต่อเนื่อง

-   ราคาจำหน่ายยุติธรรม

-   จัดส่งสินค้าตรงเวลา

-   มีบริการหลังการขาย (After Sales Service) ที่ดี
    เนื่องจากเป็นสินค้าที่ลูกค้าต้องนำไปแปรรูป
    การให้ข้อมูลและข้อแนะนำที่ดีจะเป็นประโยชน์แก่ลูกค้าและสร้างความสัมพันธ์อันดีระหว่างบริษัทฯ
    กับลูกค้า

-   ลักษณะลูกค้ากลุ่มเป้าหมาย ลูกค้าของบริษัทฯ แบ่งเป็นกลุ่มได้ดังนี้

-   โรงพิมพ์ โรงงานผลิตถุง Side Seal และบรรจุภัณฑ์อื่นๆ :
    ใช้เพื่อแปรรูปเป็นซองบรรจุสิ่งของ อาหาร ขนม ฯลฯ

-   โรงงานผลิตเทปกาว

-   อุตสาหกรรมอิเล็คทรอนิคส์

  บริษัทฯ ไม่มีการพึ่งพิงลูกค้ารายใดรายหนึ่งเกินร้อยละ 30 ของรายได้รวม

-   การจำหน่ายและช่องทางการจำหน่าย สินค้าของบริษัทฯ
    จำหน่ายให้แก่ลูกค้าทั้งในและต่างประเทศ โดยมีช่องทางการจำหน่ายและสัดส่วน (ข้อมูล ณ
    วันที่ 31 ธันวาคม 2546) ดังนี้

-   ตลาดในประเทศ : บริษัทฯ จัดจำหน่ายโดยตรงให้กับลูกค้าทุกประเภท
    ยอดขายในประเทศคิดเป็นสัดส่วนร้อยละ 70.93 ของยอดขายทั้งหมด

-   ตลาดต่างประเทศ : บริษัทฯ ส่งสินค้าไปจำหน่ายยังประเทศต่างๆ ได้แก่ ไต้หวัน ฮ่องกง
    สวิสเซอร์แลนด์ เวียตนาม มาเลเซีย อิตาลี ฟิลิปปินส์ สิงคโปร์ อินโดนีเซีย และ
    ออสเตรเลีย เป็นต้น
    โดยส่วนใหญ่เป็นการจัดจำหน่ายผ่านตัวแทนซึ่งเป็นเพียงผู้ประสานงานกับลูกค้าในต่างประเทศ
    โดยลูกค้าจะเป็นผู้เปิด L/C ให้บริษัทฯ โดยตรง
    สำหรับตัวแทนจะได้รับค่าตอบแทนเป็นค่าคอมมิชชั่น
    ทั้งนี้สัดส่วนการขายให้ลูกค้าต่างประเทศคิดเป็นร้อยละ 29.07 ของยอดขายทั้งหมด

3.2.2 ภาวะอุตสาหกรรมและการแข่งขัน

-   แผ่นฟิล์ม BOPP

  นับตั้งแต่วิกฤติเศรษฐกิจของปี 2540 เป็นต้นมา จวบจนกระทั่งปี 2545 ผู้ผลิตฟิล์ม BOPP
  ในภูมิภาคเอเซียไม่สามารถขยายกำลังการผลิตได้เนื่องจากเศรษฐกิจในภาพรวมไม่ดีเท่าที่ควรจึงทำให้นโยบายในการลงทุนเพื่อขยายกำลังการผลิตได้ชลอตัวลงด้วยจนกว่าบรรยากาศของเศรษฐกิจจะเริ่มแจ่มใสขึ้น
  แต่ในเวลาเดียวกันความต้องการใช้ฟิล์ม BOPP
  มีอย่างต่อเนื่องซึ่งอัตราการขยายตัวของตลาดโลกเพิ่มขึ้นทุกปี
  ก่อให้เกิดความต้องการใช้สินค้าบรรจุภัณฑ์สูงขึ้นทุกปี
  บริษัทฯเองไม่สามารถผลิตสินค้าเพื่อตอบสนองกับความต้องการของตลาดได้
  จึงจำเป็นต้องขยายกำลังการผลิต และได้ดำเนินการติดตั้งเครื่องจักรใหม่ตั้งแต่กลางปี 2546

  จากการที่บริษัทฯได้เพิ่มกำลังการผลิตและผู้ผลิตอื่นๆ ไม่ว่าในประเทศหรือต่างประเทศ
  ได้ขยายกำลังการผลิตเช่นเดียวกัน ทำให้สถานะการณ์ของตลาดฟิล์ม BOPP
  มีอุปทานมากกว่าอุปสงค์ และทำให้เกิดการแข่งขันในด้านราคาสินค้ามากขึ้น
  แต่สถานะการณ์เช่นนี้คาดว่าจะเป็นไปประมาณไม่เกิน 1 ปี
  จึงจะเกิดความสมดุลย์ของอุปทานและอุปสงค์เนื่องจากความต้องการของตลาดได้เพิ่มขึ้นทุกปี
  และผู้ผลิตบางรายไม่มีความชำนาญด้านการตลาดต้องปิดตัวเองหรือชลอการผลิตไปโดยปริยาย
  สำหรับในส่วนของบริษัทฯเองนั้นซึ่งอยู่ในตลาดและมีประสบการณ์มามากกว่า 10 ปี
  สามารถหลีกเลี่ยงความเสี่ยงจากการผลิต COMMODITY FILM
  ซึ่งมีราคาต่ำและมีผู้ผลิตมากรายมาผลิต SPECIALTY FILM หรือ PREMIUM GRADE FILM
  ในอัตราส่วนที่สูงขึ้น

  คู่แข่งขันสำหรับตลาดในประเทศมีอยู่เพียงรายเดียว ได้แก่ บริษัท ไทยฟิล์มอินดัสตรี จำกัด
  (มหาชน) ซึ่งมีกำลังการผลิตมากกว่าบริษัท
  และมีส่วนแบ่งของตลาดใกล้เคียงกันเนื่องจากบริษัทฯนำกลยุทธทางการตลาดมาใช้ในด้านคุณภาพของสินค้าการบริการที่ดีและการสัมพันธ์และใกล้ชิดกับลูกค้า
  ซึ่งส่งผลให้บริษัทรักษาส่วนแบ่งของตลาดได้ตลอดมา ส่วนการแข่งขันกับผู้นำเข้าจากต่างประเทศ
  บริษัทฯมีความได้เปรียบในการแข่งขันเนื่องจากลูกค้าในประเทศจะพิจารณาเปรียบเทียบผู้ผลิตในด้านคุณภาพและมาตรฐาน
  ตลอดจนระยะเวลาส่งมอบและภาระภาษีนำเข้า สำหรับผู้ผลิตต่างประเทศนอกกลุ่มเขตการค้าเสรี
  AFTA ยังมีกำแพงภาษีขาเข้าที่สูงอยู่ สำหรับสินค้านำเข้าจากเขตการค้าเสรี AFTA
  ซึ่งมีอัตราภาษีนำเข้าต่ำยังมิได้ส่งผลกระทบมากนัก
  เนื่องจากลูกค้าในประเทศยังมีความพอใจต่อคุณภาพสินค้าของบริษัทและการให้บริการที่ดี

-   แผ่นฟิล์ม PET

  ปัจจุบันตลาดแผ่นฟิล์ม PET กำลังอยู่ในช่วงขาขึ้น ซึ่งแผ่นฟิล์ม PET
  เป็นแผ่นฟิล์มที่ใช้กันแพร่หลายในกลุ่มประเทศที่พัฒนาแล้วและประเทศที่กำลังพัฒนายังมีความต้องการของผลิตภัณฑ์ประเภทนี้มากขึ้น
  โดยนำไปใช้ในอุตสาหกรรมบรรจุภัณฑ์ อุตสาหกรรมการบันทึกเทปคอมพิวเตอร์ (AUDIO
  VISION) อุตสาหกรรมการผลิตสายไฟฟ้า อุตสาหกรรมการผลิตท่อของ เครื่องปรับอากาศ (AIR
  DUCT) และอุตสาหกรรมประดับเครื่องนุ่งห่ม

  ปัจจุบันนี้บริษัทฯไม่สามารถผลิตแผ่นฟิล์ม PET
  ได้ทันต่อการตอบสนองความต้องการของตลาดโลกได้ ซึ่งบริษัทฯจึงตัดสินใจขยายกำลังการผลิต
  และคาดว่าภายในไตรมาสที่ 3 ของปี 2547 แผ่นฟิล์ม PET
  จากสายการผลิตใหม่จะผ่อนคลายภาวะการขาดแคลนของสินค้าในตลาดได้
  และจะเพิ่มพูนรายได้ให้กับบริษัทฯมากขึ้น

  คู่แข่งสำหรับตลาดในประเทศมีอยู่ 2 รายได้แก่ บริษัท ไทยฟิล์มอินดัสตรี จำกัด (มหาชน)
  ซึ่งมีกำลังการผลิตที่ต่ำกว่าบริษัทฯมากและผู้ผลิตรายใหม่คือ บริษัท POLYPLEX (THAILAND)
  จำกัด โดยเป็นผู้ผลิต PET FILM เท่านั้น ซึ่งไม่ส่งผลกระทบต่อสถานะภาพของบริษัท
  เนื่องจากยังมีความต้องการสูงในตลาด และอีกประการหนึ่งลูกค้าบรรจุภัณฑ์ต้องใช้สินค้าทั้ง BOPP
  และ PET ฟิล์ม ร่วมกันดังนั้นจึงมีการสั่งสินค้าทั้ง 2
  อย่างจากผู้ผลิตรายเดียวแทนที่จะแยกสั่งเพื่อความสะดวก
  บริษัทฯมีส่วนแบ่งการตลาดในประเทศมากกว่า
  สำหรับการแข่งขันกับสินค้าที่นำเข้าจากต่างประเทศ บริษัทฯมีความได้เปรียบในด้านการแข่งขัน
  เนื่องจากลูกค้าในประเทศจะพิจารณาเปรียบเทียบผู้ผลิตในด้านคุณภาพและมาตรฐานของสินค้า
  ตลอดจนระยะเวลาส่งมอบ ภาระภาษีนำเข้าและระยะเวลาการชำระเงิน
  อย่างไรก็ตามการแข่งขันในธุรกิจแผ่นฟิล์ม PET ทั้งในและต่างประเทศไม่รุนแรงนัก

-   แผ่นฟิล์ม METALLIZED

  เป็นแผ่นฟิล์มที่ผ่านกระบวนการฉาบด้วยโลหะอลูมิเนียม (ALUMINIUM)
  ทำให้สามารถป้องกันการไหลผ่านของอากาศและความชื้นได้ดีจึงยืดอายุของสินค้าภายในได้ดีกว่าแผ่นฟิล์มชนิดธรรมดา
  ดังนั้นแผ่นฟิล์ม METALLIZED จึงเหมาะกับการนำไปใช้ในด้านบรรจุภัณฑ์
  นอกเหนือจากนี้สินค้าชนิดนี้สามารถนำไปใช้ในด้านอุตสาหกรรมอื่นๆ เช่นนำไปพันท่ออากาศ (AIR
  DUCT) ป้องกันการไหลผ่านของความร้อนในอุตสาหกรรมก่อสร้าง และกระดาษห่อดอกไม้

  ปัจจุบันบริษัทฯมีเครื่องผลิตอยู่ 2 เครื่อง
  ซึ่งเป็นผลิตภัณฑ์ที่สามารถทำรายได้ให้กับบริษัทฯอย่างต่อเนื่อง สำหรับคู่แข่งมีมากกว่า 1 ราย
  อย่างไรก็ตามบริษัทฯคาดว่าแผ่นฟิล์มประเภทนี้จะทำรายได้จากการขายของบริษัทฯเพิ่มขึ้นเนื่องจากตลาดในและต่างประเทศมีความต้องการและมีการเติบโตอย่างต่อเนื่อง
  ซึ่งทำให้มีการแข่งขันไม่รุนแรงนักในตลาดแผ่นฟิล์ม Metallized

  การแข่งขันหลังจากเปิดเขตการค้าเสรี

  ปัจจุบันรัฐบาลไทยได้มีการเจรจาเพื่อเปิดเขตการค้าเสรีทางการค้า (AFTA) กับประเทศต่างๆ
  เช่นประเทศจีน อินเดีย บาเรนท์ ออสเตรเลีย และอีกหลายประเทศที่จะตามมา
  จุดประสงค์หลักคือ การขยายปริมาณการค้าให้มากกว่าปัจจุบัน
  ซึ่งหมายความว่ากำแพงภาษีที่กีดกันด้านการค้าในอดีตจะค่อยถูกขยัดออกไปจนเหลือศูนย์เปอร์เซ็นต์ตามระยะเวลาที่ตกลงกันไว้
  (TIME FRAME) ย่อมจะทำให้เกิดการแข่งขันอย่างรุนแรงขึ้น
  ไม่ว่าในด้านคุณภาพและราคาของสินค้า บริษัทฯเองมีความตระหนักในด้านการแข่งขันนี้
  ที่จะเกิดขึ้นอย่างแน่นอนในอนาคต จึงเตรียมการปรับปรุงบุคคลากรและปัจจัยต่างๆในด้านการผลิต
  เพื่อชิงความได้เปรียบต่อคู่แข่งขันไม่ว่าจะเป็นการรักษาสัดส่วนการตลาดในประเทศและมีศักยภาพที่จะเข้าไปในตลาดของคู่ค้าได้ด้วย

3.3 การจัดหาผลิตภัณฑ์

(1) ลักษณะการจัดให้ได้มาซึ่งผลิตภัณฑ์

การผลิต

บริษัทฯผลิตแผ่นฟิล์มโดยการนำเม็ดพลาสติกมาหลอมละลายแล้วผ่านกรรมวิธีจนกลายเป็นแผ่นฟิล์ม
จากนั้นนำไปตัดให้ได้ขนาดตามที่ลูกค้าต้องการ
บริษัทฯมีโรงงานแห่งเดียวตั้งอยู่ที่การนิคมอุตสาหกรรมแหลมฉบัง จังหวัดชลบุรี ซึ่งในปี 2546
บริษัทมีสายการผลิต ประกอบด้วย

สายการผลิต - แผ่นฟิล์ม BOPP 3 สาย (36,500 ตันต่อปี)

- แผ่นฟิล์ม PET 1 สาย ( 8,500 ตันต่อปี)

- แผ่นฟิล์ม METALLIZED 2 สาย (9,275 ตัน ต่อปี)

บริษัทฯได้ดำเนินการสั่งซื้อเครื่องจักรเพื่อเพิ่มกำลังการผลิตแผ่นฟิล์ม PET
โดยมีกำลังการผลิตประมาณ 20,000 ตันต่อปี
คาดว่าจะติดตั้งเครื่องจักรแล้วเสร็จและเริ่มดำเนินการผลิตได้ประมาณไตรมาสสาม ปี 2547
ซึ่งจะทำให้กำลังการผลิตรวมของบริษัทฯเพิ่มเป็น 74,275 ตันต่อปี

นโยบายการผลิต

บริษัทฯ มีนโยบายผลิตแผ่นฟิล์มที่มีคุณภาพและได้มาตรฐาน ISO 9001:2000
จึงทำให้ผลิตภัณฑ์ของบริษัทฯเป็นที่ยอมรับทั้งตลาดในและต่างประเทศ
ลูกค้าสามารถนำผลิตภัณฑ์ของบริษัทฯไปใช้ได้อย่างมีประสิทธิภาพในอุตสาหกรรมต่อเนื่อง
ปัจจัยที่สนับสนุนการผลิตให้ได้คุณภาพและมาตรฐานคือ

-   พัฒนาบุคลากรให้มีความรู้และฝึกฝนให้เกิดความชำนาญสามารถปฏิบัติงานอย่างมีประสิทธิภาพเพื่อรองรับการขยายตัวของอุตสาหกรรม

-   พัฒนาเครื่องจักรให้ทันสมัยเพื่อใช้ผลิตสินค้าให้ทันกับความต้องการของลูกค้าที่มีเพิ่มขึ้น
    พร้อมทั้งควบคุมคุณภาพการผลิตให้มีประสิทธิภาพและประสิทธิผล

-   จัดหาวัตถุดิบจากแหล่งผลิตที่มีคุณภาพ และมีราคายุติธรรม

การจัดหาวัตถุดิบ

วัตถุดิบที่ใช้ในการผลิตแผ่นฟิล์ม คือ เม็ดพลาสติก Polypropylene ใช้ผลิตแผ่นฟิล์ม BOPP
และเม็ดพลาสติก Polyester สำหรับผลิตแผ่นฟิล์ม PET ในปี 2546 บริษัทฯ จัดซื้อเม็ดพลาสติก
จากแหล่งภายในประเทศประมาณร้อยละ 64.25 ของยอดซื้อเม็ดพลาสติกทั้งหมดและประมาณร้อยละ
35.75 สั่งซื้อจากต่างประเทศ
โดยบริษัทฯมียอดสั่งซื้อเม็ดพลาสติกจากผู้ผลิตในประเทศที่มีสัดส่วนเกินกว่าร้อยละ 30
ของยอดซื้อรวม จำนวน 2 ราย
ซึ่งผู้ผลิตและจำหน่ายทั้งสองรายเป็นผู้ผลิตรายใหญ่ของประเทศและไม่มีความเกี่ยวข้องกับบริษัทฯ
ส่วนการนำเข้าเม็ดพลาสติกจากต่างประเทศ บริษัทฯสั่งซื้อจากประเทศสหรัฐอเมริกา เกาหลี ญี่ปุ่น
และสิงคโปร์ เป็นต้น

เนื่องจากเม็ดพลาสติกเป็นสินค้าที่มีลักษณะเป็นสินค้า Commodity
ทำให้บริษัทฯสามารถจัดหาวัตถุดิบที่มีคุณภาพทัดเทียมกันได้จากแหล่งต่างๆ ทั้งภายในและต่างประเทศ
โดยปัจจุบันบริษัทฯมีการสั่งซื้อวัตถุดิบในประเทศเป็นส่วนใหญ่เนื่องจากมีราคาใกล้เคียงกันและทำให้บริษัทฯสามารถบริหารสินค้าคงคลังได้อย่างมีประสิทธิภาพเนื่องจากไม่ต้องสต็อกวัตถุดิบเป็นจำนวนมาก
อย่างไรก็ตามบริษัทฯได้นำเข้าเม็ดพลาสติกบางส่วนเพื่อเป็นการลดความเสี่ยงจากการพึ่งพิงการสั่งวัตถุดิบจากผู้ผลิตและจำหน่ายในประเทศน้อยราย

(2) ผลกระทบต่อสิ่งแวดล้อม

การดำเนินการเพื่อลดผลกระทบต่อสิ่งแวดล้อม

กระบวนการผลิตแผ่นฟิล์มพลาสติกเป็นการละลายและรีดพลาสติกให้เป็นแผ่นซึ่งไม่ก่อให้เกิดมลพิษทำลายสิ่งแวดล้อม
ไม่ว่าจะเป็น กลิ่น เสียง ควัน และน้ำเสีย นอกจากนี้บริษัทฯ
ได้ว่าจ้างบริษัทผู้เชี่ยวชาญมาตรวจสอบและรายงานต่อการนิคมอุตสาหกรรมแหลมฉบัง
ซึ่งค่าที่วัดได้ไม่เกินมาตรฐานที่จะมีผลกระทบต่อสิ่งแวดล้อม

ค่าใช้จ่ายในการลงทุนเพื่อควบคุมสิ่งแวดล้อมในช่วง 3 ปีที่ผ่านมา

  - ไม่มี -

ผลกระทบจริงเมื่อเทียบกับข้อกำหนดตามกฎหมาย

  - ไม่มี -

ข้อพิพาทหรือการถูกฟ้องร้องเกี่ยวกับสิ่งแวดล้อม

  - ไม่มี -

3.4 งานที่ยังไม่ได้ส่งมอบ

  - ไม่มี -